སྤུན་ཆེ་བ་ནགས་སུ་སོང་བ་ནས་ཡུལ་འཁོར་སྐྱོང་གིས་རྒྱལ་སྲིད་བསྐྱངས་ཤིང་།ཁོང་ལ་བུ་མེད་པས་ཡབ་དྲང་སྲོང་རྒྱས་པ་ལ་བསྙེན་བཀུར་མཆོག་ཏུ་བྱས་ཏེ་གསོལ་བ་ཕུར་ཚུགས་སུ་བཏབ་པས་ཡབ་ན་རེ།ཁྱོད་ཀྱི་བཙུན་མོ་དམ་པ་དྲི་ཟ་མོ་ལ་བུ་བརྒྱ་ཡོད་པར་གྱུར་ཅིག་ཅེས་སྨོན་ལམ་བཏབ་པས་བཙུན་མོ་དམ་པ་དྲི་ཟ་མོ་ལ་སེམས་ཅན་ཞུགས་ནའང་།དེ་ནས་ཟླ་བ་བཅུ་ཙ་ན།བཙུན་མོས་དཀའ་ཐུབ་ཀྱི་ནགས་སུ་གཡུལ་ངོར་བརྟན་པ་བྱ་བ་འཁྲུངས་སོ་ཞེས་པ་ཐོས་པས་ཤིན་ཏུ་རྔམ་སྟེ་བསྒུག་མ་བཟོད་པར་གྲོད་པར་གཞུས་པ་ལས་ཤའི་གྲོད་ཐུམ་ལྟ་བུ་ཞིག་བཙས་པ་ཡབ་ལ་བསྙད་དེ།བུ་བརྒྱ་བས་གཅིག་ཀྱང་མ་བྱུང་ངོ་བྱས་པས།ཡབ་ན་རེ།ཤའི་གྲོད་ཐུམ་དེ་ག་ལ་བུ་བརྒྱ་ཡོད་པ་ཡིན་གྱི་དེ་དུམ་བུར་བརྒྱར་གཏུབས་ལ་གོས་ཀྱིས་དྲིལ་ལ་སྦོས།ཞག་བདུན་ལོན་པ་ན་སྟེང་ན་གང་འདུག་པ་དེ་ཕུ་བོ་ཡིན་པས་དེ་ལ་དགེ་སྡིག་གི་མཚན་མ་གང་འབྱུང་བར་འགྱུར་བ་བལྟའོ་ཞེས་ཟེར་རོ།།བཙུན་མོ་དྲི་ཟ་མོས་ཀྱང་དེ་ལྟར་བྱས་ཏེ་ཞག་བདུན་ནས་བལྟས་པས་བྱིང་པ་ཆུང་ངུ་བརྒྱ་ཐམ་པར་གྱུར་ནས་འདུག་པའི་སྟེང་མ་མེས་པོར་བསྟན་ནས་མཚན་མ་བརྟགས་པས་མཚན་མ་ཤིན་ཏུ་ངན་པས་དེ་མྱུར་དུ་མ་བསད་ན་བུ་བརྒྱ་ཡོད་ཀྱང་མཐར་རབས་ཆད་པར་འགྱུར་བར་སོད་ཅིག་ཅེས་གསུངས་ཀྱང་ཡུམ་གྱིས་གསོད་མི་ཕོད་ཅེས་མ་ཉན་པར་གསོས་ཤིང་མཚན་ལ་སྒྲ་ངན་ཞེས་བཏགས་པར་བྱས།ཡང་དེའི་རྩིབ་ན་འདུག་པའི་བྱིས་པ་དེ་ཁྱེར་ཏེ་བསྟན་པས་མེས་པོ་ན་རེ།འདིའི་རྐང་ལག་གི་མཐིལ་གཉིས།ལྐོག་མ་དང་སྤྱི་བོ་གཉིས་ཏེ་གནས་དྲུག་ན་སྨེ་བ་དྲུག་ཡོད་པ་སྨིན་དྲུག་ལ་སྐྱེས་པ་ཡིན་ཏེ།སྨེ་བ་དྲུག་པོ་འདི་དུས་མཉམ་དུ་མ་ཕུག་གི་བར་དུ་མགོ་བཅད་ཀྱང་མི་འཆི་བར་བྱིན་གྱིས་བརླབས།དེ་ལ་ཚུར་མི་འབིགས་ཤིང་ཕར་ལ་འཐབ་པར་དཔའ་བས་ན་འཐབ་དཀའ་ཞེས་བཏགས་སོ།།